Den danske stjerneskuespiller og instruktør Tomas Villum Jensen stiller op til byrådet i Fredensborg Kommune for Liberal Alliance

Liberal Alliance i Fredensborg Kommune har fået en velkendt navn på partiets liste.

Det skriver Frederiksborg Amts Avis.

Ifølge avisen har Tomas Villum Jensen valgt at stille op til byrådet i Fredensborg Kommune, og det bekræfter hovedpersonen selv.

- Jeg har valgt at stille op til byrådsvalget, fordi Fredensborg Kommune trænger til luftforandring, siger han til avisen.

Ekstra Bladet har efterfølgende talt med Tomas Villum Jensen, der forklarer, at det er tid til et frisk pust i byrådet.

- Jeg synes, at det er på tide med en ny duft i bageriet. Friske folk på broen. Jeg mener ikke, at det nuværende byråd i Fredensborg Kommune er repræsentativt for befolkningen. Der sidder jo nærmest ikke en person under 50 år, og hvor er de yngre mennesker med børn?, siger Tomas Villum Jensen til Ekstra Bladet.

- Hvorfor har du valgt Liberal Alliance?

- Jeg tror, at det er det borgerlige parti, som vil gøre det bedst for Fredensborg Kommune. Vi er en dybt forgældet kommune, og jeg føler, at det er min borgerpligt at gøre noget. Jeg har tre børn på 7,11 og 13 år, som jeg føler, jeg behøver at gøre noget for. Det er min borgerpligt at deltage, siger Tomas Villum Jensen til Ekstra Bladet.

Skuespilleren fortæller samtidig, at han i flere år har kæmpet for at få dæmpet hastigheden på den vej, som han bor på og fungerer som smutvej for mange pendlere på vej til København.

Men det er ikke kun det, som hans nye politiske projekt handler om.

- Vi bor på en meget trafikeret vej, men det er jo ikke den eneste i kommunen. Jeg synes, at der bliver kørt alt for stærkt på de veje, hvor der opholder sig enormt mange bløde trafikanter. Vi samlede endda selv 12.000 kroner på vores vej og sagde til kommunen, at vi var villige til at betale for vores egne gummibump, men det ville kommunen ikke være med til.

Artiklen fortsætter under billedet

Foto: Claus Bonnerup

- Vi blev mødt af en mur af administration og bureaukrati, når vi egentlig bare ønskede at frigive nogle skattekroner, som kunne være brugt på noget andet. Det er enormt frustrerende som forælde at sende sit barn i skolen og så have hjertet helt oppe i halsen hver gang, siger Tomas Villum Jensen og tilføjer, at han ikke har ambitioner om at komme i Folketinget eller noget i den stil.

Tomas Villum står som nummer syv på Liberal Alliances liste i kommunen.

Som skuespiller fik Tomas Villum Jensen sit gennembrud, da han spillede med i Drengene fra Sankt Petri fra 1991. Desuden har han også roller i Krummerne, Det forsømte forår, I Kina spiser de hunde, Blinkende Lygter og æbler.

Thomas Villum Jensen er også kendt som instruktør for klassikere som Kærlighed ved første hik, Min søsters børn og Solkongen.